b'\n_START_ARTICLE_\nStanislav Kut\xc5\xa1er\n_START_PARAGRAPH_\nStanislav Aleksandrovit\xc5\xa1 Kut\xc5\xa1er (vene keeles \xd0\xa1\xd1\x82\xd0\xb0\xd0\xbd\xd0\xb8\xd1\x81\xd0\xbb\xd0\xb0\xd0\xb2 \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80\xd0\xbe\xd0\xb2\xd0\xb8\xd1\x87 \xd0\x9a\xd1\x83\xd1\x87\xd0\xb5\xd1\x80; s\xc3\xbcndinud 18. m\xc3\xa4rtsil 1972 Leningradis Vene NFSV-s) on vene ajakirjanik._NEWLINE_Ta on raadiojaama Kommersant FM poliitikavaatleja ja \xc3\xbchtlasi 2017. aastast meediaprojekti Snob peatoimetaja, vahetades sellel ametikohal v\xc3\xa4lja Nikolai Uskovi. _NEWLINE_Aastatel 1990\xe2\x80\x931996 oli Kut\xc5\xa1er Komsomolskaja Pravda kaast\xc3\xb6\xc3\xb6line. 1991. aasta suvel saatis ajaleht ta korrespondendina Ameerika \xc3\x9chendriikidesse. Alates 1996. aastast t\xc3\xb6\xc3\xb6tas ta telekanalites. Aastatel 2005\xe2\x80\x932007 oli Kut\xc5\xa1er ajakirja National Geographic Traveller venekeelse versiooni toimetaja._NEWLINE_2012. aastast on Kut\xc5\xa1er Venemaa F\xc3\xb6deratsiooni presidendi juures asuva kodaniku\xc3\xbchiskonna arengu ja inim\xc3\xb5iguste n\xc3\xb5ukogu liige.\n_START_SECTION_\nHaridus\n_START_PARAGRAPH_\nKut\xc5\xa1er l\xc3\xb5petas 1994. aastal Moskva Riikliku Rahvusvaheliste Suhete Instituudi rahvusvahelise ajakirjanduse erialal.\n_START_SECTION_\nIsiklikku\n_START_PARAGRAPH_\nTema isa Aleksandr Kut\xc5\xa1er t\xc3\xb6\xc3\xb6tab ajakirjanikuna Peterburis. Ema Natalja Maksimova on ajakirjanik ja kirjanik, elab Orjolis. Abikaasa Jekaterina Varzar on fotograaf._NEWLINE_Stanislav Kut\xc5\xa1er valdab inglise, prantsuse ja hindi keelt.'